Connie Hedegaard (KF), 2004-12-02:
Der er bestemt mange positive aspekter i det beslutningsforslag, som SF har fremsat, bl.a. ønsket om at sikre golfsporten nogle gode muligheder i fremtiden ved at skabe muligheder for, at der kan udlægges op til 100 golfbaner i Danmark.
Golf er en friluftsaktivitet, der giver gode muligheder for både motion og naturoplevelser, men samtidig er det jo sådan, at golfbaner er meget arealkrævende og derfor skal placeres og anlægges efter en omhyggelig planlægning og i respekt for en lang række beskyttelseshensyn.
Men med en omhyggelig planlægning kan en lang række natur- og miljøkonflikter undgås, og det er jo en samfundsinteresse, og det er selvfølgelig også en interesse for golfsportens udøvere.
Jeg er imidlertid ikke overbevist om, at det, som beslutningsforslaget her lægger op til, er rigtigt, nemlig at forsøge at ville regulere alle aspekter i forbindelse med lokalisering og drift af golfbaner ved at udarbejde en ny, samlet lov for området.
Måske ville det være mere hensigtsmæssigt, at den samlede fremtidige regulering sammensattes af en række forskellige initiativer og redskaber, der både sikrer en miljø- og naturmæssig bæredygtig lokalisering og drift og samtidig giver mulighed for afvejning på baggrund af de lokale forhold.
Jeg vil derfor meget gerne gå ind i en nærmere drøftelse af, hvordan vi i fremtiden regulere golfområdet.
For mig at se er vi nok ikke så langt fra hinanden i spørgsmålet om de hensyn, der bør tages, når man planlægger nye golfbaner.
F.eks. at undgå at placere golfbaner, så de er i konflikt med natur- og landskabsinteresser, prøve at tænke friluftsaktiviteter ind i en ny anvendelse af arealer som f.eks. råstofgrave, lossepladser og lignende, og også det at tænke offentlighedens adgang ind, når man planlægger, er for mig at se en helt naturlig ting, så jeg er enig i, at planlægning af golfbaner er en stor planlægningsmæssig opgave.
Opgaven varetages i dag af kommuner og amter.
Efter kommunalreformen vil opgaven blive varetaget af kommunerne.
I den nye planlov, som er sendt til høring i går, fremgår det, at kommuneplanerne i fremtiden skal indeholde retningslinjer for beliggenheden af arealer til fritidsformål.
Det er et emne, som hidtil er blevet behandlet i regionplanerne.
Som noget nyt har vi i bemærkningerne til lovforslaget om den nye planlov præciseret, at fritidsformål også omhandler golfbaner, så i fremtiden skal kommuneplanerne indeholde retningslinjer for placering af golfbaner.
Samtidig vil det blive sådan, at staten vil få pligt til at gøre indsigelse over for et forslag til kommuneplan, som er i strid med overordnede hensyn.
Helt tilbage i i 1991 udgav Miljøministeriet en vejledning om golfbaner og naturinteresser.
Den vejledning er Dansk Golf Union nu gået i gang med at revidere og udbygge med mange af de samme emner, som dette beslutningsforslag grundlæggende gerne ser at der tages hensyn til i planlægningen af golfbaner.
Dansk Golf Union har da også henvendt sig til nogle af de interessenter, der er på området, f.eks. Danmarks Naturfredningsforening, hvis handlingsplan golfbeslutningsforslaget her er inspireret af.
Man har også henvendt sig til Friluftsrådet, Amtsrådsforeningen og KL samt myndigheder, som har interesse i planlægning af golfbaner, herunder Miljøministeriet.
Jeg har haft et møde med golfunionen for at undersøge, hvordan de stiller sig til, at vi i fællesskab laver et samlet golfinitiativ, hvor unionens nye publikation om natur- og miljøinteresser og golfbaner kan indgå i et samlet miljøpolitisk initiativ for bedre miljø- og naturmæssig lokalisering og drift af golfbaner og herunder også muligheden for at begrænse golfbanernes pesticidanvendelse.
Den dialog synes jeg vi skal fortsætte med, og jeg tror på, at det er muligt at nå et godt resultat, så regeringen afviser beslutningsforslaget i den form, forslaget foreligger i her, men samtidig vil jeg meget gerne tage initiativ til at afsøge mulighederne for at få skabt bred politisk enighed om et samlet golfinitiativ, herunder også se på, hvilke reguleringsmuligheder det er mest hensigtsmæssigt at bruge i fremtiden.